Document ID: 32014R0107

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 107/2014 ΤΗΣ ΕΠΙΤΡΟΠΉΣ
της 5ης Φεβρουαρίου 2014
σχετικά με την απόσυρση από την αγορά των πρόσθετων υλών ζωοτροφών εξαένυδρο χλωριούχο κοβάλτιο, εξαένυδρο νιτρικό κοβάλτιο, και μονοένυδρο θειικό κοβάλτιο και για την τροποποίηση του κανονισμού (ΕΚ) αριθ. 1334/2003
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 10 παράγραφος 5,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1831/2003 προβλέπει τη χορήγηση άδειας κυκλοφορίας για τις πρόσθετες ύλες που χρησιμοποιούνται στη διατροφή των ζώων καθώς και τους όρους και τις διαδικασίες για τη χορήγηση της άδειας αυτής. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που εγκρίθηκαν σύμφωνα με την οδηγία 70/524/ΕΟΚ του Συμβουλίου (2).
(2)
Οι πρόσθετες ύλες ζωοτροφών εξαένυδρο χλωριούχο κοβάλτιο, εξαένυδρο θειικό κοβάλτιο και μονοένυδρο νιτρικό κοβάλτιο είχαν εγκριθεί χωρίς χρονικό περιορισμό με την οδηγία 70/524/ΕΟΚ ως ενώσεις του ιχνοστοιχείου κοβαλτίου, και οι όροι έγκρισής τους διατυπώθηκαν τελευταία στον κανονισμό (ΕΚ) αριθ. 1334/2003 της Επιτροπής (3). Οι εν λόγω πρόσθετες ύλες ζωοτροφών καταχωρίστηκαν στη συνέχεια στο κοινοτικό μητρώο πρόσθετων υλών ζωοτροφών ως υφιστάμενα προϊόντα, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003.
(3)
Δεν υποβλήθηκαν αιτήσεις για τη χορήγηση άδειας σύμφωνα με το άρθρο 10 παράγραφος 2 του κανονισμού (ΕΚ) αριθ. 1831/2003 πριν από τη λήξη της προθεσμίας που προβλέπεται στην εν λόγω διάταξη σχετικά με τη χρήση των εν λόγω πρόσθετων υλών ζωοτροφών που ανήκουν στην ομάδα των ιχνοστοιχείων.
(4)
Οι εν λόγω πρόσθετες ύλες ζωοτροφών θα πρέπει, ως εκ τούτου, να αποσυρθούν από την αγορά.
(5)
Ως συνέπεια της απόσυρσης των εν λόγω πρόσθετων υλών ζωοτροφών, είναι απαραίτητο να διαγραφούν από την καταχώριση «E3 Κοβάλτιο (Co)», του παραρτήματος του κανονισμού (ΕΚ) αριθ. 1334/2003. Συνεπώς, ο κανονισμός (ΕΚ) αριθ. 1334/2003 θα πρέπει να τροποποιηθεί αναλόγως.
(6)
Είναι σκόπιμο να επιτραπεί μια μεταβατική περίοδος για τα ενδιαφερόμενα μέρη εντός της οποίας τα υφιστάμενα αποθέματα των πρόσθετων υλών να αποσυρθούν από την αγορά, ενώ τα προμείγματα, οι σύνθετες ζωοτροφές και οι πρώτες ύλες ζωοτροφών που παράγονται με τις εν λόγω πρόσθετες ύλες, επιτρέπεται να χρησιμοποιούνται.
(7)
Η απόσυρση από την αγορά των τριών προϊόντων δεν θίγει τη χορήγηση άδειας σχετικά με αυτά ή την έγκριση μέτρου για το καθεστώς τους σύμφωνα με τον κανονισμό (ΕΚ) αριθ. 1831/2003.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Απόσυρση
Οι πρόσθετες ύλες ζωοτροφών, εξαένυδρο χλωριούχο κοβάλτιο, εξαένυδρο νιτρικό κοβάλτιο και μονοένυδρο θειικό κοβάλτιο, που ανήκουν στην «ομάδα των ιχνοστοιχείων» αποσύρονται από την αγορά.
Άρθρο 2
Τροποποίηση του κανονισμού (ΕΚ) αριθ. 1334/2003
Στο παράρτημα του κανονισμού (ΕΚ) αριθ. 1334/2003, οι καταχωρίσεις «εξαένυδρο χλωριούχο κοβάλτιο», «εξαένυδρο νιτρικό κοβάλτιο» και «μονοένυδρο θειικό κοβάλτιο», που αφορούν το στοιχείο E3 Κοβάλτιο (Co), διαγράφονται.
Άρθρο 3
Μεταβατικά μέτρα
1. Τα υφιστάμενα αποθέματα των προϊόντων που αναφέρονται στο άρθρο 1, μπορούν να συνεχίσουν να διατίθενται στην αγορά και να χρησιμοποιούνται ως πρόσθετες ύλες ζωοτροφών έως τις 26 Αυγούστου 2014.
2. Τα προμείγματα που παράγονται με τις πρόσθετες ύλες οι οποίες αναφέρονται στην παράγραφο 1 μπορούν να εξακολουθήσουν να διατίθενται στην αγορά και να χρησιμοποιούνται έως τις 26 Φεβρουαρίου 2015.
3. Οι σύνθετες ζωοτροφές και πρώτες ύλες ζωοτροφών που έχουν επισημανθεί σύμφωνα με τον κανονισμό (ΕΚ) αριθ. 767/2009 έως τις 26 Αυγούστου 2015 και παράγονται με τις πρόσθετες ύλες που αναφέρονται στην παράγραφο 1 ή με τα προμείγματα που αναφέρονται στην παράγραφο 2 μπορεί να συνεχίσουν να διατίθενται στην αγορά και να χρησιμοποιούνται έως ότου εξαντληθούν τα αποθέματα.
Άρθρο 4
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Φεβρουαρίου 2014.

Labels: 0
3
17
6